ส่วนที่ 1

ข้อมูลสรุป (Executive Summary)

บริษัท เอกรัฐวิศวกรรม จำกัด (มหาชน) (“บริษัทฯ”) จดทะเบียนก่อตั้งเมื่อวันที่ 24 มิถุนายน
2524 ด้วยทุนจดทะเบียน 4 ล้านบาทโดยมีกลุ่มน้อยใจบุญเป็นผู้ถือหุ้นใหญ่
และได้ดำเนินธุรกิจเจริญก้าวหน้าอย่างต่อเนื่องตามลำดับ จนถึงปี 2540
ซึ่งประเทศไทยได้ประสบปัญหาวิกฤตเศรษฐกิจ รายได้ของบริษัทฯลดลงส่งผลให้บริษัทฯมี
ผลการดำเนินงานขาดทุน และต้องขอเข้ารับการฟื้นฟูกิจการเมื่อปี 2546 และในปี 2547
บริษัทฯและบริษัทย่อยได้ดำเนินการปรับโครงสร้างหนี้และโครงสร้างทุนตามแผนฟื้นฟูกิจการสำเร็จ
โดยในการปรับโครงสร้างหนี้ บริษัทฯและบริษัทย่อยได้จ่ายชำระหนี้แก่เจ้าหนี้ตามแผนฟื้นฟูจำนวน
330.00 ล้านบาท ทำให้บริษัทฯและบริษัทย่อยมีกำไรจากการปรับโครงสร้างหนี้จำนวน 1,433.46
ล้านบาท สำหรับการปรับโครงสร้างทุนของบริษัทฯ ได้มีผู้ถือหุ้นใหม่ ซึ่งนำโดยบริษัท วี แอนด์ เอ
โฮลดิ้ง จำกัด(กลุ่มรักศรีอักษร) และกลุ่มกำเหนิดงาม เข้ามาถือหุ้นในบริษัทฯประมาณร้อยละ 90
จากทุนจดทะเบียนที่เรียกชำระแล้วทั้งสิ้น 508.17 ล้านบาท โดยศาลล้มละลายได้มีคำสั่งให้บริษัทฯ
ออกจากแผนฟื้นฟูกิจการเมื่อวันที่ 1 กันยายน 2547 ภายหลังจากที่ออกจากแผนฟื้นฟูกิจการ
บริษัทฯได้มีการเพิ่มทุนจดทะเบียนจำนวน 100 ล้านบาท โดยการออกหุ้นสามัญเพิ่มทุนจำนวน 100
ล้านหุ้น มูลค่าที่ตราไว้หุ้นละ 1 บาท และเสนอขายในราคาหุ้นละ 2 บาท
ทำให้บริษัทฯได้รับเงินจากการเพิ่มทุนทั้งสิ้น 200 ล้านบาท
ทั้งนี้การจำหน่ายหุ้นสามัญเพิ่มทุนดังกล่าวเป็นการจำหน่ายหุ้นสามัญเพิ่มทุนให้แก่บุคคลเฉพาะเจาะจงซึ่งเป็นผู้ถือหุ้นใหม่
15 ราย เช่น กลุ่มบริษัท มหาศิริสยาม จำกัด จำนวน 25 ล้านหุ้น กลุ่มพุ่มพันธุ์ม่วง จำนวน 10
ล้านหุ้น เป็นต้น และผู้ถือหุ้นเดิม 2 ราย
ซึ่งภายหลังการเพิ่มทุนดังกล่าวทำให้ทุนจดทะเบียนที่เรียกชำระแล้วของบริษัทฯ เพิ่มขึ้นเป็น 608.17
ล้านบาท ซึ่งผลจากการฟื้นฟูกิจการและการเพิ่มทุนจำนวน 100 ล้านหุ้นทำให้บริษัทฯและบริษัทย่อย
มีขีดความสามารถในการแข่งขันมากยิ่งขึ้น นอกจากนี้ในปี 2547 บริษัทฯยังได้เข้าไปลงทุนในบริษัท
เอกรัฐโซล่าร์ จำกัด (จดทะเบียนตั้งบริษัทเมื่อเดือน เมษายน 2547)
ซึ่งดำเนินธุรกิจผลิตและจำหน่ายแผงเซลล์แสงอาทิตย์(Solar Module) เป็นจำนวนเงิน 29.99
ล้านบาท หรือคิดเป็นร้อยละ 99.99 ของทุนจดทะเบียน
และบริษัทฯยังได้ทำการปรับโครงสร้างกลุ่มบริษัทฯ
โดยมีการจำหน่ายเงินลงทุนในบริษัทร่วมและบริษัทย่อยออกไปทั้งหมด 8 บริษัท
รวมทั้งได้มีการโอนสิทธิเรียกร้องหนี้ระหว่างบริษัทฯกับบริษัทย่อยและบริษัทร่วมมูลหนี้รวม 193.86
ล้านบาท ให้แก่บริษัท อี.เค.อาร์.โฮลดิ้ง จำกัด ซึ่งในขณะที่ทำรายการเป็นบริษัทที่เกี่ยวข้องกัน
ทั้งนี้ตั้งแต่ 29 มิถุนายน 2548 บริษัทฯและบริษัท อี.เค.อาร์.โฮลดิ้ง จำกัด
ไม่มีความเกี่ยวข้องและไม่มีรายการธุรกรรมระหว่างกันแล้ว และเมื่อวันที่ 25-27 กรกฎาคม 2549
บริษัทได้ออกหุ้นเพิ่มทุนจำหน่ายให้แก่ประชาชนโดยทั่วไป จำนวน 182 ล้านหุ้น ในราคาหุ้นละ 2.70
บาท เพื่อนำเงินไปลงทุนในบริษัท เอกรัฐโซล่าร์ จำกัด จำนวน 470 ล้านบาท
และเริ่มทำการซื้อขายหลักทรัพย์ในตลาดหลักทรัพย์แห่งประเทศไทยในวันที่ 7 สิงหาคม 2549

ผลิตภัณฑ์และบริการ

ปัจจุบันบริษัทฯสามารถจำแนกผลิตภัณฑ์และบริการของบริษัทฯได้เป็น 2 ประเภท คือ

1) ผลิตภัณฑ์หม้อแปลงไฟฟ้าระบบจำหน่าย(Distribution Transformer)
โดยบริษัทฯเป็นผู้ผลิตและจำหน่ายหม้อแปลงไฟฟ้าระบบจำหน่ายที่มีกำลังไฟฟ้าตั้งแต่ 1 kVA ถึง
20,000 kVA ทั้งชนิดแบบน้ำมันและแบบแห้ง รวมทั้งส่วนประกอบหม้อแปลงไฟฟ้าระบบจำหน่าย

2) งานบริการ ได้แก่ งานบริการบำรุงรักษาและซ่อมแซมหม้อแปลงไฟฟ้าระบบจำหน่าย
และงานบริการบำรุงรักษาระบบไฟฟ้า โดยบริษัทฯมีศูนย์บริการและขายจำนวน 10
แห่งกระจายอยู่ทั่วประเทศ

ในส่วนงานบริการของบริษัทฯ
ได้รวมถึงงานโครงการก่อสร้างสถานีไฟฟ้าย่อยจากการไฟฟ้าส่วนภูมิภาค ซึ่งบริษัทฯ
ประมูลงานได้ในปี 2550 ระยะเวลาของโครงการตั้งแต่เดือน พฤษภาคม 2550 ถึง เดือนธันวาคม
2551 จำนวน 3 สถานี ได้แก่ สถานีไฟฟ้าวิหารแดง สถานีไฟฟ้าหนองใหญ่ และสถานีไฟฟ้าไทรโยค
ซึ่งบริษัทฯ คาดว่าจะได้รับงานโครงการก่อสร้างสถานีไฟฟ้าย่อยอีกในอนาคต

นอกจากนี้บริษัทย่อยของบริษัทฯ คือบริษัท เอกรัฐโซล่าร์ จำกัด
ยังเป็นผู้ผลิตและจำหน่ายแผงเซลล์แสงอาทิตย์ โดยมีกำลังการผลิตปีละ 12 เมกะวัตต์
รวมทั้งในปัจจุบันยังสามารถผลิตเซลล์แสงอาทิตย์ (Solar Cell) โดยมีกำลังการผลิตสูงสุด 25
เมกกะวัตต์ต่อปี เพื่อใช้เป็นวัตถุดิบในการผลิตแผงเซลล์แสงอาทิตย์ของบริษัทย่อยเอง
และเพื่อจัดจำหน่ายให้แก่ลูกค้าทั้งในประเทศและต่างประเทศต่อไป

การตลาด ภาวะอุตสาหกรรม และการแข่งขัน

หม้อแปลงไฟฟ้าระบบจำหน่าย

บริษัทฯมุ่งเน้นการจำหน่ายหม้อแปลงไฟฟ้าระบบจำหน่ายที่มีคุณภาพสูงและส่วนประกอบหม้อแปลงไฟฟ้าระบบจำหน่าย
โดยปัจจัยที่สนับสนุนการผลิตหม้อแปลงไฟฟ้าระบบจำหน่ายที่มีคุณภาพ ได้แก่
การออกแบบผลิตภัณฑ์ด้วยโปรแกรมคอมพิวเตอร์
การเลือกใช้วัสดุในการผลิตที่มีคุณภาพใช้วัตถุดิบที่ทันสมัย เช่น
การนำขดลวดแรงต่ำแบบทองแดงแผ่นบางมาใช้แทนลวดทองแดงเส้น
อันจะทำให้หม้อแปลงทนทานต่อกระแสลัดวงจรได้ดี
อีกทั้งพนักงานผู้ผลิตหม้อแปลงไฟฟ้าในแต่ละขั้นตอนมีทักษะและประสบการณ์สูง
และมีการใช้เครื่องจักรที่ทันสมัย นอกจากนี้บริษัทฯยังได้รับการถ่ายทอดเทคโนโลยีจากต่างประเทศ
เช่น
รับถ่ายทอดเทคโนโลยีการออกแบบและการผลิตหม้อแปลงไฟฟ้าระบบจำหน่ายแบบน้ำมันชนิดปิดผนึก
และ หม้อแปลงไฟฟ้าระบบจำหน่ายแบบแห้งชนิดเรซิน จาก Starkstrom-Geratebau GmbH
ประเทศเยอรมัน เป็นต้น

บริษัทฯ ได้นำเทคโนโลยีในการใช้สีผสมน้ำ (Water-Based Paints) จากประเทศเยอรมัน
มาใช้ในกระบวนการผลิตตัวถังหม้อแปลงไฟฟ้าเป็นแห่งแรกในประเทศไทย
ซึ่งเทคโนโลยีนี้จะเป็นมิตรกับสิ่งแวดล้อม
เนื่องจากจะไม่มีการใช้ทินเนอร์เป็นส่วนประกอบในเนื้อสีเลย

สำหรับกลุ่มลูกค้าหม้อแปลงไฟฟ้าระบบจำหน่าย จะแบ่งเป็น 3 กลุ่มใหญ่ๆ คือ
ลูกค้าราชการและรัฐวิสาหกิจ เช่น การไฟฟ้าส่วนภูมิภาค และการไฟฟ้านครหลวง ลูกค้าภาคเอกชน
เช่น ผู้รับเหมาโครงการต่างๆ หรือบริษัทในอุตสาหกรรมต่างๆ ที่กำลังขยายงาน
และลูกค้าในต่างประเทศ ได้แก่ ลูกค้าในแถบประเทศอาเซียน ประเทศในตะวันออกกลาง เป็นต้น
โดยในปี 2551 บริษัทฯมีสัดส่วนลูกค้าเอกชน ลูกค้าราชการและรัฐวิสาหกิจ และลูกค้าต่างประเทศ
เท่ากับ ร้อยละ 62, 32 และ 6 ตามลำดับ

ทั้งนี้ปริมาณความต้องการหม้อแปลงไฟฟ้าระบบจำหน่ายจะขึ้นอยู่กับการขยายตัวของความต้องการพลังงานไฟฟ้าซึ่งจะปรับตัวสอดคล้องกับการขยายตัวของผลิตภัณฑ์มวลรวมภายในประเทศ(GDP)
ซึ่งจะเห็นได้จากปริมาณความต้องการไฟฟ้าสูงสุดในปี 2549 2550 และ 2551 เท่ากับ 21,064
22,513 และ 23,957 เมกะวัตต์ หรือมีอัตราการขยายตัวเท่ากับร้อยละ 6.67 6.88 และ 6.41
ตามลำดับ ซึ่งสอดคล้องกับอัตราการขยายตัวของผลิตภัณฑ์มวลรวมในประเทศ (GDP) ในปี 2549
2550 และ 2551 ซึ่งมีอัตราการขยายตัวเท่ากับร้อยละ 5.00 4.90 และ 4.50 ตามลำดับ
โดยปัจจุบันบริษัทฯมีส่วนแบ่งในตลาดหม้อแปลงไฟฟ้าระบบจำหน่ายเป็นอันดับ 1
โดยมีส่วนแบ่งตลาดเฉลี่ยตั้งแต่ปี 2544-2550 ประมาณร้อยละ 23 โดยมีคู่แข่งขันที่สำคัญ เช่น
บริษัท ไทยแมกซ์เวล อิเลคทริค จำกัด, บริษัท ถิรไทย จำกัด (มหาชน) และบริษัท เจริญชัย
หม้อแปลงไฟฟ้า จำกัด เป็นต้น

งานบริการ

บริษัทฯ จะเสนอการขายงานบริการ เช่น งานบำรุงรักษาและซ่อมแซมหม้อแปลงไฟฟ้าระบบจำหน่าย
ควบคู่กับเสนอขายหม้อแปลงไฟฟ้าระบบจำหน่าย นอกจากนี้ศูนย์บริการและขายอีก 10
แห่งทั่วทุกภูมิภาคของประเทศ
ก็จะเป็นกำลังสำคัญในการขายงานบริการเนื่องจากมีโอกาสพบปะกับลูกค้าต่างๆ เป็นจำนวนมาก
ทั้งนี้บริษัทฯได้ให้บริการบำรุงรักษาและซ่อมแซมหม้อแปลงไฟฟ้าระบบจำหน่ายทุกยี่ห้อ

อุตสาหกรรมงานบริการ ยังมีแนวโน้มเติบโตสม่ำเสมอตามยอดขายหม้อแปลงไฟฟ้าที่มีมากขึ้น
รวมทั้งอุตสาหกรรมงานบริการยังสามารถเติบโตจากงานบริการระบบไฟฟ้า เช่น
งานบริการบำรุงรักษาระบบไฟฟ้าที่ใช้งานในโรงงานอุตสาหกรรมขนาดใหญ่
สำหรับการแข่งขันในอุตสาหกรรมงานบริการ ยังไม่รุนแรงมากนัก
โดยบริษัทฯจะมีจุดแข็งในงานบริการ คือ มีศูนย์บริการและขายมากที่สุดในประเทศถึง 10
แห่งกระจายอยู่ทั่วภูมิภาคในประเทศ สำหรับคู่แข่งขันในธุรกิจบริการ เช่น บริษัท ไทยแม็กซ์เวล
อิเลคทริค จำกัด บริษัท อาร์-ซัพพอร์ต จำกัด บริษัท เอ บี บี จำกัด บริษัท
เจริญชัยหม้อแปลงไฟฟ้า จำกัด และบริษัท ถิรไทย จำกัด (มหาชน) เป็นต้น

แผงเซลล์แสงอาทิตย์(Solar Module)

บริษัท เอกรัฐโซล่าร์ จำกัด ผลิตและจำหน่ายแผงเซลล์แสงอาทิตย์ชนิดผลึกซิลิคอน(Crystalline
Silicon) โดยสามารถผลิตแผงเซลล์แสงอาทิตย์ได้ตั้งแต่กำลังไฟ 30 วัตต์จนถึง 200 วัตต์
ขึ้นอยู่กับความต้องการของลูกค้า โดยแผงเซลล์แสงอาทิตย์ที่บริษัท เอกรัฐโซล่าร์ จำกัด
ผลิตได้จะมีประสิทธิภาพในการเปลี่ยนพลังงานแสงอาทิตย์ให้เป็นพลังงานไฟฟ้าได้ประมาณร้อยละ
12-15 ของพลังงานแสงอาทิตย์ทั้งหมดที่ได้รับและมีอายุการใช้งาน 20-25 ปี
โดยแผงเซลล์แสงอาทิตย์ที่ผลิตได้จะได้รับการทดสอบทุกแผงก่อนส่งไปจำหน่ายให้แก่ลูกค้า
ทั้งนี้ราคาแผงเซลล์แสงอาทิตย์จะผันแปรตามราคาวัตถุดิบหลัก คือ เซลล์แสงอาทิตย์(Solar Cell)
ค่อนข้างมาก เนื่องจากเป็นวัตถุดิบในการผลิตแผงเซลล์แสงอาทิตย์ที่มีความสำคัญและมีมูลค่าสูง
โดยกลุ่มลูกค้าของบริษัท เอกรัฐโซล่าร์ จำกัด จะมีลูกค้าทั้งในประเทศและต่างประเทศ
ซึ่งเป็นลูกค้ากลุ่มที่ดำเนินธุรกิจจำหน่ายแผงเซลล์แสงอาทิตย์หรือกลุ่มที่ดำเนินธุรกิจบริการติดตั้งแผงเซลล์แสงอาทิตย์
รวมทั้งยังมีการจำหน่ายแผงเซลล์แสงอาทิตย์ให้แก่บริษัท เอกรัฐวิศวกรรม จำกัด (มหาชน)
เพื่อนำไปให้บริการติดตั้งระบบผลิตไฟฟ้าด้วยพลังงานแสงอาทิตย์แก่ลูกค้าอีกด้วย

แนวโน้มความต้องการเซลล์แสงอาทิตย์ (Solar Cell) ในประเทศมีแนวโน้มสูงขึ้น
เนื่องจากกำลังการผลิตแผงเซลล์แสงอาทิตย์จากผู้ผลิตภายในประเทศ เช่น บริษัท โซล่าร์ตรอน
จำกัด (มหาชน) บริษัท บางกอกโซล่าร์ จำกัด เป็นต้น มีกำลังการผลิตรวมกันประมาณ 74
เมกะวัตต์ต่อปี
ซึ่งมากกว่าความต้องการแผงเซลล์แสงอาทิตย์ในประเทศซึ่งในแต่ละปียังมีความไม่แน่นอนสูง
ตลาดของบริษัท เอกรัฐโซล่าร์ จำกัด ส่วนใหญ่เป็นตลาดต่างประเทศ
ทั้งนี้อัตราการขยายตัวของตลาดแผงเซลล์แสงอาทิตย์ทั่วโลกเฉลี่ยตั้งแต่ปี 2540-2551
ประมาณร้อยละ 40

งานพลังงาน

นับแต่ปี 2546 เป็นต้นมา
จากผลกระทบราคาน้ำมันที่สูงขึ้นและการตระหนักถึงผลกระทบต่อสิ่งแวดล้อม รวมถึงนโยบายต่างๆ
ของภาครัฐที่สนับสนุนการใช้ระบบผลิตไฟฟ้าจากเซลล์แสงอาทิตย์ เช่น
โครงการเร่งรัดขยายบริการไฟฟ้าด้วยระบบผลิตไฟฟ้าจากเซลล์แสงอาทิตย์

สำหรับสภาพการแข่งขันในกลุ่มงานพลังงานทดแทน
เนื่องจากอุตสาหกรรมงานบริการติดตั้งระบบผลิตไฟฟ้าจากเซลล์แสงอาทิตย์(Solar System)
เติบโตอย่างก้าวกระโดด ส่งผลให้บริษัทฯมีโอกาสทางการตลาดเพิ่มมากขึ้น
ในขณะเดียวกันก็เอื้ออำนวยให้เกิดบริษัทใหม่ๆที่ดำเนินธุรกิจเกี่ยวกับพลังงานแสงอาทิตย์เข้ามาแข่งขันมากขึ้นเช่นกัน
โดยเมื่อรวมกับคู่แข่งขันที่มีอยู่ในปัจจุบันทำให้ในอุตสาหรรมนี้จะมีสภาพการแข่งขันที่รุนแรงแต่บริษัทฯก็มีข้อได้เปรียบคู่แข่งขันในหลายด้าน
เช่น บริษัทย่อยสามารถจัดหาแผงเซลล์แสงอาทิตย์ (Solar Module) ได้เอง
ซึ่งทำให้สามารถควบคุมต้นทุนแผงเซลล์แสงอาทิตย์ได้ ในส่วนของงานอนุรักษ์พลังงาน
ยังมีการแข่งขันที่ไม่รุนแรงนัก

งานที่ยังไม่ได้ส่งมอบ

บริษัทฯ มีงานผลิตหม้อแปลงไฟฟ้าระบบจำหน่ายที่ได้รับคำสั่งซื้อ
และเตรียมส่งมอบแก่ลูกค้าแต่ยังไม่ได้ทำการส่งมอบ ณ วันที่ 31 ธันวาคม 2551 จำนวน 275
เครื่อง มูลค่ารวม 223.40 ล้านบาท โดยเป็นงานที่ยังไม่ส่งมอบแก่ลูกค้าเอกชนในประเทศ จำนวน
108 เครื่อง มูลค่า 109.63 ล้านบาท ลูกค้าต่างประเทศ จำนวน 27 เครื่อง มูลค่า 35.26
ล้านบาท และลูกค้าที่เป็นส่วนงานราชการและรัฐวิสาหกิจ จำนวน 140 เครื่อง มูลค่า 78.51
ล้านบาท

สำหรับงานโครงการก่อสร้างสถานีไฟฟ้าย่อยที่บริษัทฯ
ได้รับงานจากการเข้าประมูลงานกับการไฟฟ้าส่วนภูมิภาค มูลค่าโครงการทั้งสิ้นประมาณ 426
ล้านบาท โดยบริษัทฯ ได้รับรู้รายได้ในปี 2551 จำนวน 272.41 ล้านบาท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)